### Resumé

Byrådet godkendte den 14. december 2022, jf. punkt 229, det nuværende regulativ for erhvervsaffald. I forbindelse med selskabsgørelsen af affaldsforbrændingsområdet skal der ske en opdatering af det nuværende regulativ, og hvor der i denne forbindelse samtidigt foreslås enkelte ændringer i nogle af ordningerne.

På Klima-, Natur- og Miljøudvalgets møde 5. maj 2025, jf. punkt 86, blev en justering af erhvervsregulativet behandlet og anbefalet. Sagen genoptages, da der i Klima-, Natur- og Miljøudvalget efterfølgende på mødet 2. juni 2025 er besluttet, at bringeordningen, hvor erhvervsvirksomheder kan aflevere det forbrændingsegnede affald over brovægten på RCV, ikke længere skal fortsætte. Mindre erhverv kan fortsat aflevere som hidtil på genbrugspladsen.

Forvaltningen forelægger derfor et justeret forslag til [adresse] regulativ for erhvervsaffald til godkendelse, hvor bringeordningen over brovægten ikke længere fremgår, med henblik på udsendelse i offentlig høring i perioden 26. juni til 4. august 2025.

### Sagsfremstilling

Der er sket en lovændring i Miljøbeskyttelseslovens § 45, stk. 8, som følge af Lov nr. 745 (Ny organisering af affaldsforbrændingssektoren og konkurrenceudsættelse af forbrændingsegnet affald) med ophævelse af anvisningsretten for forbrændingsegnet affald pr. 1. januar 2025. Det betyder, at kommunalbestyrelsen ikke længere må etablere anvisningsordninger for forbrændingsegnet erhvervsaffald og ikke længere kan stille krav til virksomhederne.

Forvaltningen har derfor opdateret det nuværende regulativ for erhvervsaffald, som beskriver hvilke kommunale affaldsordninger erhvervslivet har adgang til og under hvilke vilkår.

Det nuværende regulativ er gennemgået og tilpasset i henhold til affaldsaktørbekendtgørelsen, BEK nr. 1743 af 30/12/2024, som sætter rammerne for opbygningen af regulativer, herunder forudbestemt obligatorisk tekstindhold i kommunens regulativer. Affaldsaktørbekendtgørelsen sætter ligeledes rammen for hvilke paragraffer, der skal indgå samt rækkefølgen heraf. Forslag til Regulativ for erhvervsaffald og det nuværende regulativ fremgår af henholdsvis bilag 1 og bilag 2. Af bilag 3 fremgår ændringerne mellem de to regulativer.

Generelt er regulativet tilpasset, så det kun indeholder de beskrivelser, der er nødvendige i regulativet. Beskrivelser i detaljer samt links er udeladt, og der henvises i stedet til [adresse] hjemmeside. Det er på hjemmesiden muligt løbende at justere til, så der altid er retvisende beskrivelser af ordningernes detaljer. Som udgangspunkt kræver rettelser til et regulativ en fornyet politisk proces.

Klima-, Natur- og Miljøudvalget har 5. maj 2025, jf. punkt 86, behandlet forslag til [adresse] regulativ for erhvervsaffald. Klima-, Natur- og Miljøudvalget har efterfølgende besluttet 2. juni 2025, jf. punkt 86, at bringeordningen, hvor erhvervsvirksomheder kan aflevere det forbrændingsegnede affald over brovægten, bortfalder. Mindre erhverv kan dog fortsat aflevere som hidtil på genbrugspladsen.

Baggrunden herfor skyldes liberalisering af affaldsforbrændingssektoren. Dette har blandt andet betydet, at anvisningsretten for forbrændingsegnet erhvervsaffald er bortfaldet pr. 1. januar 2025, og at kommunerne skal udbyde det forbrændingsegnede affald inden 1. juli 2025, hvor der på sædvanlig vis gives garanti for de udbudte mængder. De to forhold betyder, at der pt. er stor usikkerhed omkring markedspriserne og dermed, hvad der forretningsmæssigt bedst kan betale sig for virksomhederne fremadrettet. En vurdering af de fremtidige mængder af det forbrændingsegnet affald over brovægten på RCV er derfor behæftet med store usikkerheder.

Nedenfor fremgår tilpasninger og ændringer af væsentlig karakter under de enkelte ordninger.

* §15 Ordning for forbrændingsegnet affald
  Som følge af Lov 745 vedrørende selskabsgørelse af forbrændingsområdet og konkurrenceudsættelse af forbrændingsegnet affald, som har medført ændringer i Miljøbeskyttelsesloven, må kommunalbestyrelsen ikke længere etablere anvisningsordninger for forbrændingsegnet erhvervsaffald, der ikke er farligt affald. Ordningen indgår derfor ikke længere i regulativet.

  I Forslag til Regulativ for erhvervsaffald behandlet på Klima-, Natur- og Miljøudvalgets møde 5. maj 2025, var der beskrevet en frivillig bringeordning for erhvervsvirksomheder af forbrændingsegnet affald over brovægten i §15, som blev godkendt af Klima-, Natur- og Miljøudvalget den 9. december 2024. Som følge af Klima-, Natur- og Miljøudvalgets beslutning den 2. juni 2025 tilpasses §15, således bringeordningen over brovægten ikke længere er omfattet.

  Afsnittet i §15 om afbrænding tilpasses den gældende affaldsbekendtgørelse. Det betyder, at afsnittet om afbrænding af erhvervsaffald i form af halm, halmstakke og lignende, der afbrændes på marker eller uopdyrkede arealer, udgår, idet der ikke længere er hjemmel i affaldsbekendtgørelsen til at fastsætte dette i regulativet.
* §16 Ordning for deponeringsegnet affald
  Afsnittet om asbest er taget ud af §16, og der er i stedet kommet et særskilt punkt, jf. §18 Teksten med særskilte krav til deklarering mv. er valgfri tekst, som ikke længere medtages, da indholdet fremgår andre steder i lovgivningen.
* §18 Ordning for asbestaffald
  Ordningen (tidligere et afsnit i §16 og §20) er som hidtil, men nu indeholdt i §18.
  Tidligere §18, der vedrørte ordning for bygge- og anlægsaffald, som ikke er egnet til materialenyttiggørelse udgår. Punktet blev anvendt som en præcisering af eksisterende lovgivning, og der er dermed ikke tale om en decideret ordning. Det er mere hensigtsmæssigt med en beskrivelse af bygge- og anlægsaffald på hjemmesiden, som løbende vil blive tilrettet efter behov.
* §20 Ordning for asbestaffald
  Udgår og er nu indeholdt i §18

**Høring**

Forslag til regulativ for erhvervsaffald sendes i offentlig høring efter Byrådets behandling den 25. juni 2025, forudsat Byrådets godkendelse. Lovmæssigt skal regulativet i høring i minimum 4 uger. Høringsperioden er gældende fra torsdag 26. juni til mandag 4. august 2025. Efter høringsperioden forventes det, at endeligt forslag til regulativ for erhvervsaffald forelægges til godkendelse. Byrådet forventes at behandle det endelige forslag til regulativ for erhvervsaffald den 27. august 2025. Der tages forbehold for ændringer i mødedatoer i 2025.

### Økonomi

Opdatering og implementering af regulativ for erhvervsaffald medfører ingen ekstra omkostninger.

### Klima og resiliensvurdering

Regulativet understøtter den nationale klimaplan samt øvrige relevante planer i Vejle Kommune.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller , den 2. juni 2025, punkt 115:

**at** udvalget overfor Økonomiudvalget og Byrådet anbefaler at godkende forslag til regulativ for erhvervsaffald med henblik på at sende regulativet i offentlig høring i perioden 26. juni til 4. august 2025.

#### Beslutning fra Klima-, Natur- og Miljøudvalget, den 2. juni 2025, punkt 115:

Anbefalet.

#### Beslutning fra Økonomiudvalget, den 16. juni 2025, punkt 169:

Anbefales.

Fraværende: Ingelise Lassen og Tage Larsen.

### Beslutning

Godkendt.

Fraværende: Ronni Rasmussen, i stedet mødte Nils Kristensen.

Fraværende: Tage Larsen, i stedet mødte Jakob Christensen.

Fraværende: Laura Vestergaard, i stedet mødte Sørine Olesen.

Fraværende: Kasper Andreasen.